钦定古今图书集成/明伦汇编/人事典/第090卷 > 《拟挽歌辞三首》前人
## 钦定古今图书集成/明伦汇编/人事典/第090卷 > 《拟挽歌辞三首》前人

“有生必有死，早终非命促。”昨暮同为人，今旦在鬼录。
魂气散何之，枯形寄空木。娇儿索父啼，良友抚我哭得失不复知，是非安能觉。千秋万岁后，谁知荣与辱。
但恨在世时，饮酒不得足。

又

“在昔无酒饮，今但湛空觞。春醪生浮蚁，何时更能尝。”
肴案盈我前，亲旧哭我傍。欲语口无音，欲视眼无光。
昔在高堂寝，今宿荒草乡。一朝出门去，归来夜未央。

又

荒草何茫茫，白杨亦萧萧。严霜九月中，送我出远郊。
四面无人居，高坟正嶕峣。马为仰天鸣，风为自萧条。
幽室一已闭，千年不复朝。千年不复朝，贤达将奈何。
向来相送人，各自还其家。亲戚或馀悲，他人亦已歌。
死去何所道，托体同山阿。